בס"ד

 **גיליון הש"ס המפורש- מסכת תענית**

 **לרבינו עקיבא אייגר זצ"ל**

 נכתב ונערך על ידי **הרב משה חיים הר-נוי**, רב קהילתי שכונת אם המושבות בפתח תקווה

והוספתי מעט תוספות ממני לדברי קודשו , וקראתי להן "דבר משה"

 **דף ג עמוד א**

**\*לכתוב קרא או הסך-** רבינו מפנה למקומות נוספים בהם אומרת הגמרא את העקרון שכיוון שהתורה כתבה שתי מילים בעלות כוונה זהה, אך בצורה שונה (כמו כאן במקום הסך הסך או נסך נסך) צריך ללמוד מהן שתי הלכות שונות:

\*בבא קמא סה, א: מצמד המילים "אם המצא תמצא בידו הגניבה" לומדת הגמרא

א. מודה בקנס ואחר כך באו עדים –פטור

ב. אם נמצאה הגניבה בחצירו , גגו וקרפיפו- משלם כפל (למרות שהתורה אמרה **"בידו"**)

**\***בבא קמא פה ,ב:מצמד המילים "ורפא ירפא"לומדת הגמרא:

א. ליתן רפואה במקום נזק

ב. ניתנה רשות לרופא לרפא

\* מנחות יז ,ב : מצמד המילים "ואם האכל יאכל מבשר זבח שלמיו.." לומדת הגמרא:

 א. פיגול הקטרה בכזית

ב. מחשבין מאכילה לאכילה

 **דף ד עמוד א**

**\*רבי יהושע היא דאמר בשעת הנחתו-** הגמרא אמרה כי מי שאמר במשנה ששואלים את הגשמים סמוך לגשמים , הוא רבי יהושע הסובר שמתחילים לומר משיב הרוח ומוריד הגשם משעת הנחת הלולב **(יום שביעי של סוכות).**

שואל רבינו , מדוע הגמרא ציטטה את רבי יהושע מהברייתא ולא את רבי יהושע מהמשנה שאמר שמתחילים לומר "משיב הרוח ומוריד הגשם" מיום שמיני עצרת וזה עוד יותר סמוך לגשמים?

מציין רבינו כי בספר המכריע [[1]](#footnote-1) אכן גרס "הא מני רבי יהושע היא", ומחק את המילים "דאמר משעת הנחתו" ואז אכן כוונת הגמרא לרבי יהושע דמתניתין.

 **דף ד עמוד ב**

\***כאן בזמן שאין בית המקדש קיים-** רבינו מפנה לתוד"ה "הלכה" (יומא יג, ב). הגמרא פסקה הלכה כרבי יוסי במחלוקת מה עושים עם הכהן הרזרבי שהתקינו ליתר בטחון ביום הכיפורים. תוספות אמרו כי אומנם אין דרכה של הגמרא לפסוק הלכה "לימות המשיח" אך כאן יש השלכה גם לימים שבית המקדש עדיין לא נבנה.

ובהמשך התוספות שואלים לגבי גמרתינו הפוסקת הלכה כרבן גמליאל הסובר שמתחילים לשאול את הגשמים בז' מרחשון כדי שיגיע אחרון עולי לנהר פרת . האם כאן פסקה הגמרא "הלכתא למשיחא"?, והשיבו כי יש למסקנת הגמרא גם נפקא מינה לימינו לגבי בני בבבל שיש להם פירות בשדה ולכן הם מאחרים את בקשת הגשמים כדי שלא יהרסו פירותיהם.

 **דף ו עמוד א**

**\*לנדרים תנן-** הגמרא שאלה לשם מה צריך לדעת מתי חלה רביעה שניה? והשיבה לענייני נדרים. כלומר אדם שנדר הנאה מחבירו "עד הגשמים" צריך לעמוד בנדרו עד שתרד רביעה שניה ככתוב במשנה (שביעית פ"ט, מ"ז)

רבינו מקשה , מדוע לא אמרה הגמרא שצריך לדעת מתי רביעה שניה בענייני שכירות בתים. הרי באותה משנה בדיוק מופיע עוד לפני מודר הנאה, עניין שכירות (אדם שהשכיר בית לחבירו עד ימות הגשמים , צריך השוכר לצאת בזמן רביעה שניה). [[2]](#footnote-2)

 **דף י עמוד א**

**\*המהלך בדרך אל יאכל יותר משני רעבון-** רבינו מפנה למגן אברהם (סימן ק"י , סק"י) הפוסק להלכה את הגמרא הזו ומסביר כי זה לא בריא למעיים.

 **דף יא עמוד א**

**\*הא דמצי לצעוריה-** רבינו מפנה לתוד"ה "רבי יוסי" (תענית כב,ב). בגמרא מובא כי ישנה מחלוקת בין ת"ק לרבי יוסי האם יחיד יכול לגזור על עצמו תענית במקרים שונים כגון עיר שהקיפוה לסטים. תוספות מקשרים מחלוקת זו למחלוקת כאן בדף יא האם היושב בתענית נקרא קדוש או חוטא. המסקנה היא שאדם שלא יכול לעמוד בתענית ("לא מצי לצעוריה נפשיה" וצם, נקרא חוטא). התוספות מציינים כי מחלוקת רבי יוסי ות"ק היא באדם שלא מצי לצעוריה נפשיה.

\***למחר הוא מתפלל תפילת תענית-** רבינו מפנה לרש"י ד"ה "ערבית" (שבת כד,א). רש"י מסביר שבמעמדות למרות שהתענית מתחילה מעמוד השחר, כבר בערבית אומר עננו. רבינו מציין כי לרש"י לא הייתה הגירסה של גמרתינו , מאחר שאצלינו כתוב שלמרות שאכל בלילה ,**בבוקר** למחרת אומר עננו (רש"י לא גרס את המילה "**למחר** מתפלל תפילת תענית ").

 **דף יב עמוד ב**

**\* תוד"ה "נים"-** רבינו הופך את הגירסה בתוספות וגורס כי "נים ולא נים"- מדובר בתחילת השינה , "תיר ולא תיר"- בסוף השינה.

**\*אותו ד"ה –** רבינו מגיה "כאן ובערבי פסחים" כי בשני המקומות לא מסתדר ההסבר למתנמנם שהביאה הגמרא. וכן מפנה רבינו לדברי הט"ז (או"ח תר"ץ סק"ח) שכותב כי בשני המקומות (בתענית ובערבי פסחים) אכן משמע שגם נים וגם תיר זה בתחילת השינה.

 **דף יג עמוד א**

**\*תוד"ה "וכן"-** תוספות הסבירו את שאלת הגמרא. רב חסדא אמר שאבל אסור לרחוץ בין בחמין ובין בצונן ואילו בברייתא ראינו שלאחר שמנו את איסורי תענית ציבור הגמרא הגיעה למסקנה שדברי הברייתא שמותר לרחוץ פניו ידיו ורגליו מדובר בצונן. ומכיוון שהברייתא עצמה אמרה **"וכן במנודה ובאבל".** קשה על רב חסדא.

רבינו מעיר שאם זהו ההסבר כלל לא קשה על רב חסדא שהרי מוכח שאסור לרחוץ כל גופו אפילו בצונן , כמו שאמר רב חסדא . לכן מצדד רבינו בהסבר של רשי"י שהקושיה אינה על דברי רב חסדא [[3]](#footnote-3) באבל אלא על דבריו בתענית ציבור . הוא התיר בצונן ואילו מהברייתא משמע שרק פניו ידיו ורגליו מותר בצונן בתענית ציבור ולא כל גופו.

 **דף יג עמוד ב**

**\*רש"י ד"ה זאת אומרת-** רב חסדא אומר זאת אומרת שאבל אסור בכביסה כל שבעה. רש"י הסביר שכיוון שהמסקנה של הקטע הקודם הייתה שאבלה אסורה בכיחול ופרכוס מכאן נלמד לאיסור כביסה. רבינו מקשה שתי קושיית על פירוש זה:

א. רב חסדא עצמו אסר אבל ברחיצה אפילו בצונן ולכן כלל הגמרא לדעתו לא הגיעה לדבר על כיחול ופרכוס.

ב. בתכפוהו אבליו רב חסדא עצמו אומר שמותר לו לכבס בתנאים מגבילים ולכן ברור שדעתו היא שאבל רגיל אסור בכביסה גם בתנאים מגבילים . **והשאיר רבינו בצע"ג.**

 **דף יד עמוד א**

**\*אמר רב אשי-** בגמרא שלנו יש כמה דעות לגבי חיוב מעוברות ומניקות בתעניות . רב אשי פוסק להחיל את דין ומעוברות ומניקות על התעניות האמצעיות כי אז כל הברייתות יסתדרו (אמצעיות נקראות גם "ראשונות" וגם "אחרונות" תלוי יחסית לאילו תעניות).

רבינו מציין כי גם בגמרא במסכת נדה (כ,א) ישנה מחלוקת לגבי פירוש "קרן כרכום". יש דעה שמדובר בעלה העליון של הצמח ויש שרצו לומר העלה התחתון. אביי אומר כי יש שלשוה עלים בצמח ואת דם הנדה משווים **לעלה האמצעי.**

 **דף יד עמוד ב**

**\*רש"י "אבל ומנודה" –** רש"י הוכיח שאבל ומנודה חייבים בעטיפת הראש הפסוק "ועל שפם יעטה". רבינו מקשה הרי הפסוק הזה מופיע במצורע ולא באבל והגמרא במועד קטן (טו,א) באמת לומדת ממנו שמצורע חייב בעטיפת הראש. לעומת זאת אבל חייבת בעטיפת הראש הגמרא במו"ק לומדת מפסוק בספר יחזקאל

כמו כן מקשה רבינו , כי השאלה האם מנודה חייב בעטיפת הראש נשאר בעיא שלא נפשטה במסכת מועד קטן וכיצד כתב רש"י כאן שזה נלמד מהפסוק "ועל שפם יעטה". והשאיר **בצריך עיון גדול[[4]](#footnote-4)**

 **דף טו עמוד א**

\***רש"י ד"ה "ונתקבלה" –** רש"י הקשה בשם "תוספות מאן דהו" מדוע בפסוק המובא מספר יואל אומר מגיד דברי הכיבושין "ובקבלה הוא אומר...." ואילו בפסוק מספר יונה לא כתוב אותו נוסח? ותירץ כי הפסוק ביואל הוא נבואה והפסוק ביונה הוא סיפור דברים.

רבינו מפנה לרש"י ד"ה "תורת משה" (חולין קלז,א) האומר כי התורה נקראת כך מפני שהיא לדורות ואילו ספרי הנבואה נקראים "קבלה" כי כל נביא קיבל נבואה ברוח הקודש לפני הצורך של אותו הדור ואותו המעשה.

 **דף טו עמוד ב**

**\*רש"י ד"ה "מגילת תענית נכתבה"-** רבינו מפנה לרש"י ד"ה "בצלו" (יב,א ) האומר כי מגילת תענית נכתבה לדורות לזכרון הנסים.

 **דף טז עמוד א**

\***כדי שיבקשו עלינו רחמים-** רבינו מפנה לתוד"ה "אבותי" (סוטה לד,ב) . הגמרא אומרת שכלב בן יפונה פרש מהמרגלים והתפלל במערת המכפלה שהאבות יבקשו עליו רחמים שלא יחטא בעצת המרגלים. שואלים תוספות והרי הגמרא בברכות אומרת שהמתים לא יודעים ממה שקורא בעולם הזה, והשיבו תוספות כי כאשר אדם מבקש שהמתים יתפללו עליו מודיעים המלאכים לאותו אדם והוא עומד לבקש רחמים. ההוכחה של תוספות מהגמרא שלנו שבתענית יוצאים לבית העלמין ואחת משתי הסיבות היא שהמתים יבקשו עלינו רחמים.

 **דף יז עמוד ב**

\*ואתא יחזקאל ואסמכה אקרא- רבינו מפנה לרש"י ד"ה "מתיבי" (יומא לה,ב) הכותב כי ההלכה שהכהן הגדול בין הערביים לובש בגדים אחרים , הייתה הלכה למשה מסיני אך לא הופיעה בפסוק מפורש עד בא יחזקאל וכתב אותה בפסוק .הדבר דומה לדברי הגמרא אצלינו כי יש הלכות שלא היו כתובות עד שבא יחזקאל וכתב אותן בפסוקים.

 **דף יח עמוד א**

**\*כי אמר רבי יוחנן הלכה כרבי יוסי אדלא להתענאה-** הגמרא אומרת שרבי יוחנן פסק כרבי יוסי רק לגבי איסור תענית בימים שלפני הימים הכתובים במגילת תענית אך לגבי איסור הספד בימים הללו פסק כרבי מאיר שאמר שלפניהם אסור (ולא כרבי יוסי שאמר לפניהם ולאחריהם אסור)

רבינו מפנה לשתי דוגמאות נוספות שאמוראים פוסקים הלכה כחלק מדברי תנא ולא ככל דבריו:

א. פסחים יג, א: הלכה כרבי אלעזר בן יהודה איש ברתותא בשם רבי יהושע במה שאמר שכאשר י"ד ניסן חל בשבת שורפים גם את התרומות הטהורות כבר ביום שישי (י"ג ניסן). לעומת זאת לא פסקו הלכה כמותו לגבי סוף זמן איסור אכילת חמץ (הוא פסק שגם תרומה טהורה אוכלים רק עד ארבע שעות בחולין ואילו רב פפא פסק עד שעה חמישית).

ב. רבי שמעון בן אלעזר מעיד על רבי מאיר שהיה משאיר ריווח למעלה ולמטה במזוזה ועושה את פרשיות שמע ווהיה אם שמוע פרשיות פתוחות מכיוון שאינן סמוכות בתורה. הגמרא מסיקה שהלכה כמוהו בעניין הרווח אך אין הלכה כמוהו בעניין פרשיות הפתוחות.

\***לא נצרכא ...דהשתא-** המקור אליו מפנה רבינו אינו קיים.

\***תוד"ה "לא נצרכא"-** תוספות הסבירו כי אם חודש אדר יהיה מעובר הרי שראש חודש ניסן יחול ביום השלושים ואחד, אם כן יום כ"ט אדר לא יהיה אסור משום יום שלפני ראש חודש אלא רק משום יום שאחרי חג כ"ח אדר. רבינו מעיר כי לפני הסבר זה, כלל לא ענה אביי על שאלת הגמרא שהרי הגמרא שאלה מדוע לא אמרנו שיום כ"ט אדר לא מתענים בו משום שהוא אחרי יום כ"ח אדר והתשובה של אביי לפי תוספות מתייחסת לשאלה הרי יום כ"ט הוא יום לפני ראש חודש וממילא לא מתענים בו.

 **דף יח עמוד ב**

**\*כבן שהוא מתחטא-** רבינו מפנה לתוד"ה[[5]](#footnote-5) "כנף רננים" (מנחות סו, ב). הגמרא מביאה פסוק בספר איוב : כנף רננים נעלסה, נושא עולה ונתחטא. התוספות דנים בשאלה מה פירוש המילה "ונתחטא". אחד ההסברים הוא "ונטייל" ומסתמך תוספות על הגמרא שלנו שכתוב שחוני המעגל "מתחטא" על הקב"ה כמו בן שמתחטא על אביו.

 **דף כ עמוד א**

**\*קסבר מאכל אדם אין מאכילים לבהמה-** רבינו מפנה למגן אברהם (קעא, א) . הנושא של הסעיף הוא ביזוי אוכלים. המגן אברהם מציין כי האיסור להאכיל לבהמה מאכלי אדם הוא מפני ביזוי אוכלים ונראה כמזלזל בשפע שנתן הקב"ה.

 **דף כב עמוד א**

\***איכא בהאי שוקא**-רבינו מפנה לספר תורת חיים (רבי אברהם חיים שור, נפטר 1632 בגליציה). הוא כותב כי שאלת הגמרא במסכת סנהדרין (פח,ב) איזהו בן עולם הבא? הכוונה בלי לעבור זיכוך של מוות וגהינום שהרי כל יהודי בסוף הוא בן עולם הבא. וכן מסביר את שאלת רבי ברוקא חוזאה לאליהו הנביא האם יש בשוק כרגע מישהו שהוא בן עולם הבא? הכוונה בלא זיכוך, לא שיכנס מיידית לעולם הבא.

 **דף כג עמוד ב**

\***בעיא רחמי דליהדרו בתשובה-** בגמרא שלנו אבא חלקיה מסביר לחכמים כי קודם הגיעו ענני הגשם מצד אשתו ורק אחר כך מצידו[[6]](#footnote-6) , כי הוא התפלל שהפושעים בשכנותו ימותו והיא התפללה שישובו בתשובה. רבינו מפנה לגמרא בברכות (י, א) שם רבי מאיר התפלל על הביריונים שהיו בשכונתו שימותו, וברוריה אשתו העמידה אותו על טעותו ואמרה שצריך להתפלל שישובו בתשובה.

 **דף כד עמוד ב**

\***אמר ליה שני דוכתיך-** הגמרא במסכת חולין (קלג, א) מספרת כי הראו לרב ספרא חלום שיועד לרבא . והגמרא שואלת מדוע לא הראו ישירות את החלום לרבא? ועונה הגמרא כי רבא היה "נזוף". רבינו מפנה לרש"י המסביר כי רבא היה נזוף (מנודה לשמים) בעקבות הסיפור שמופיע כאן במסכת תענית שהוריד גשם לא בזמנו לדרישת שבור מלכא.

 **דף כה עמוד א**

**\*בעי רחמי יצאת כמין פיסת יד-** רבינו מפנה למקור בשמות רבה, ולא נמצא שם.

**\*רש"י ד"ה "כל היכא-"-לא שמעתי טעם -** רבינו מפנה למקום נוסף בו רש"י אומר שאינו יודע מהו המקור לציטוט שמביאה הגמרא (ברכות כה, ב) . במסכת ברכות רבינו מונה את כל המקומות שבהם רש"י אמר בפירושו לגמרא שאינו יודע משהו מסויים.

**\*תוד"ה "הא והא" –** תוספות מביאים את הראב"ד האומר כי לוי הטיח דברים כלפי מעלה וגם הדגים מהי קידה לפני רבי ושניהם גרמו לו שהפך להיות צולע.

 **דף כז עמוד א**

**\*מדרבנן ולקולא-** הגמרא מעדיפה את הלימוד לקולא שכהן בעל מום יכול לעלות לברכת כהנים כי יש הקש מנזיר (שיכול כמובן להיות בעל מום) ולא את ההקש לחומרא מכהן משרת שאינו יכול לשרת אם הוא בעל מום . הסבר הגמרא הוא שכיוון שכל הלימודים הללו הם אסמכתא מדרבנן אנו מקילים.

רבינו מפנה לגמרא במסכת שבת (פג, א) אפשר להקיש עבודה זרה לנידה, שרץ ומת לחומרא ואפשר להקיש לשלושתם לקולא. הגמרא אומרת שכיוון שטומאת עבודה זרה זה דין דרבנן מקשינן לקולא ולא לחומרא.

 **דף כז עמוד ב**

**\*אמר רב אסי-** רבינו מפנה לתוספות יו"ט (אבות א,ב) . ר"ע מברטנורא כתב כי כוונת שמעון הצדיק באומרו כי העולם עומד גם על העבודה, לעבודת הקורבנות ואומר כי כך שנינו במסכת תענית "אילולא מעמדות לא נתקיימו שמים וארץ". תוספות יו"ט מקשה שתי קושיות:

א. ר"ע מברטנורא כתב "שנינו במסכת תענית" וזה לא משנה ולא ברייתא אלא מאמר אמוראים!

ב. הגמרא במסכת תענית לא אומרת שהעולם "עומד" (נברא) בזכות המעמדות אלא רק מתקיים בזכותם ואם כן אין הוכחה ממסכת תענית .

והשיב כי אומנם במסכת מגילה (לא, א) כתוב : אתמר אמר ר' אמי אלמלא מעמדות לא נתקיימו שמים וארץ. שנאמר אם לא בריתי יומם ולילה חקות שמים וארץ לא שמתי.

ומכאן אפשר להוכיח כי המעמדות לא רק שמקיימים את העולם אלא גם היו סיבה לבריאתו.

 **דף ל עמוד ב**

**\*תוד"ה כל העושה-** תוספות אומרים כי מי שאכל סעודה מפסקת בעוד היום גדול ורוצה לאכול שוב , יכול לחזור ולאכול ואין באכילת סעודה שקרא לה סעודה מפסקת , לאסור עליו לאכול מכאן ולתוך הצום. רבינו מעיר כי בעוד שתוספות מוכיח את דבריו במסכת תענית מסיפור **בירושלמי** על רבי יוסי , בעירובין מא תוד"ה "אי אתם" מביא את אותה ההלכה ומוכיח אותה מסיפור די דומה על רבי יהודה בן בתירא שמופיע **במדרש איכה רבתי.**

\* **תוד"ה** **"יום שבו"** – התוספות מביאים את מדרש איכה ובו מתאר המדרש כיצד מתו כל שנה 21,375 אנשים ו(21 אלף ופרוטרוט כלשון התוספות).

רבינו מפנה לסוף ספר חוות יאיר , שם הדפיס המדפיס כמה תשובות לשאלות שנשאל רבי דוד אופנהיים (נפטר 1736). והוא מקשה כי חשבון התוספות אינו יכול להיות לכאורה שהרי 21,375 כפול 40 שנים לא יוצא 600000 אלא 835000. ואביא את תמצית קושייתו ותירצו:

בדיבור תוס' אשר נשאלתי מלומדים פה ק"ק נ"ש כשעסקו בסדר היום לבאר להם דיבור תוס' סוף מס' תענית דף ל' ע"ב וז"ל בד"ה יום שכלו בו מתי מדבר כדאמרינן כל תשעה באב היו עושין קבריהן ושוכבין בתוכו וכו'. ופי' רשב"ם כל ארבעים שנה לא היו מתים אלא בט' באב היו מתים כ"א אלף ופרוטרוט. ומפרש דאותו פרוטרוט עולה לארבעים שנה ט"ו אלף וכו' עכ"ל התוס'. ובדיבור תוס' זה נתחבטו בו כל המפרשים וידי כולן ממשמשין בו והגאון מהרש"א בחידושי הלכות כתב וז"ל לא ידעתי לכוון דברי תוס' דהכא ע"פ פירשב"ם וכו' והי' נראה להגיה וכו' יעו"ש מהרש"א. ובאמת קושי' עצומה ומפורסמת הלא ישראל היו ת"ר אלף. ואיך כתבו תוס' שבכל שנה מתו כ"א אלף. זה אינו מכוון דחשבון זה עולה לסך גדול יותר מן ת"ר אלף. וגם מ"ש ופרוטרוט ט"ו אלף לכאורה אינו אלא דברי נביאות מאן גלי רזי' בבי' מדרשא. והנה נלע"ד ליישב בדרך נכון מאוד ומיושר. דמצאתי בכמה מקומות במדרשים ראיות ברורות שביום שחל ט' באב בשבת לא הי' מתו אנשי מדבר וקצר המצע מלהשתרע להאריך כאן ובאמת אמרו אחר העיון בתוס'. מוכח מדבריהם שמסכימים ג"כ שבאלו השנים שהיו ישראל במדבר אם הי' חל ט' באב בשבת לא היה מת אחד מהן....וכן מצינו בש"ס דאמר להם הקדוש ברוך הוא אתם בכיתם בכיי' של חנם חייכם אני קובע לכם בכיי' לדורות בט' באב והנה חזי מאי עמא דבר ט' באב שחל להיות בשבת אינן נוהגין בו דיני ט' באב. וא"כ נקוט כלל זה בידך שלא היו מתים כלל כ"א כשהי' ט' באב חל בחול. והנה בשנה שניי' שלח משה מרגלים ושנה אחת קודם הכניסתן לארץ פסקה הגזירה כמבואר להדיא בתוס' ב"ב קכ"א ע"א ע"ש וא"כ הזמן השנים שמתו דור המדבר הי' ל"ז שנים. ואחר העיון בלבוש הלכות ר"ח ובעברונות מזדמן ע"פ קביעו' סדר השנים תוך ל"ז שנים חל ט' באב בשבת תשעה פעמים ע"פ סדר א"ת ב"ש וכו' [צל"ע כי אותו סימן להבא חוץ מפורים ואינו ענין לשני עיבור כי הסימן שוה בכל השנים שהחדשים כסדרן מאדר הסמוך לניסן עד חשבון וק"ל] נמצא שלא מתו ישראל רק כ"ח שנים מאותן ל"ז שנים. וישראל היוצאים ממצרים היו ששים ריבוא שלשת אלפים ועפ"ז מדוקדקים מאוד דברי התוס' שמביאי' בשם רשב"ם

 **תם ונשלם השבח לא-ל בורא עולם**

1. שכתב רבי ישעיה די טראני , הריא"ז הראשון (להבדיל מנכדו וממשיך דרכו בעל אותו השם) [↑](#footnote-ref-1)
2. **דבר משה-** וראיתי בפירוש "יש סדר " למשנה (רבי ישעיה פיק ברלין זצ"ל) כי במשנה מקבילה במסכת נדרים (פ"ח מ"ה) מוזכר רק עניין המודר הנאה בקשר לרביעה שניה ולא עניין השכירות . וכנראה שהמסורת הש"ס היה צריך להפנות למשנה בנדרים ולא למשנה בשביעית . [↑](#footnote-ref-2)
3. דבר משה- אומנם רש"י ציין שהקושיה על רפרם בר פפא , אך הוא אמר את דבריו בשם רב חסדא [↑](#footnote-ref-3)
4. לחזון איש מיוחסת האמרה כי לפני שרבי עקיבא אייגר כתב "צריך עיון" הוא ניסה לתרץ 20 דקות ואם כתב "צריך עיון גדול" הוא ניסה לחשוב על תירוץ 40 דקות (**ויאמר הנני!**, בני ברק, תשע"ד, עמ' 313.) [↑](#footnote-ref-4)
5. דבר משה- רבינו הפנה לתוספות אך גם רש"י במקום הביא את ההסבר מתחטא-מטייל. [↑](#footnote-ref-5)
6. דבר משה- חשבתי להסביר כי עצירת גשמים באה בשל חטאי עם ישראל. אם בגישה של אבא חלקיה ילך הקב"ה הרי שלא ירד גשם , אך אשתו אמרה שצריך לסלול דרך של תשובה לאותם חוטאים וממילא אם ישוב עם ישראל בתשובה יחזיר להם הקב"ה את הגשם. [↑](#footnote-ref-6)